Α4-0202/95

Ψήφισμα σχετικά με την προσαρμογή του συστήματος ελέγχου των ιδίων πόρων λόγω της εγκαθίδρυσης της ενιαίας αγοράς

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση και τις διατάξεις της που τροποποιούν τη Συνθήκη ΕΟΚ, τη Συνθήκη ΕΚΑΧ και τη Συνθήκη ΕΚΑΕ,

- έχοντας υπόψη την απόφαση 88/376/ΕΟΚ, Ευρατόμ, του Συμβουλίου της 24ης Ιουνίου 1988 σχετικά με το σύστημα των ιδίων πόρων των Κοινοτήτων ((ΕΕ L 185 της 15.07.1988, σελ. 24)),

- έχοντας υπόψη τον κανονισμό (ΕΟΚ, Ευρατόμ) αριθ. 1552/89 του Συμβουλίου της 29ης Μαΐου 1989 που αφορά την εφαρμογή της απόφασης 88/376/ΕΟΚ, Ευρατόμ σχετικά με το σύστημα των ιδίων πόρων των Κοινοτήτων ((ΕΕ L 155 της 07.06.1989, σελ. 1)),

- έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 που αφορά το οριστικό ενιαίο σύστημα είσπραξης των ιδίων πόρων που προέρχονται από το φόρο προστιθέμενης αξίας ((ΕΕ L 155 της 07.06.1989, σελ. 9)),

- έχοντας υπόψη τον κανονισμό 2913/92 του Συμβουλίου της 12ης Οκτωβρίου 1992 περί καθορισμού του κοινοτικού τελωνειακού κώδικα, ((ΕΕ L 302 της 19.10.1992, σελ. 1)),

- έχοντας υπόψη τον κανονισμό (ΕΟΚ) 2454/93 της Επιτροπής της 2ας Ιουλίου 1993 περί καθορισμού ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου περί καθορισμού του κοινοτικού τελωνειακού κώδικα ((ΕΕ L 253 της 11.10.1993, σελ. 1)),

- έχοντας υπόψη το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων της 21ης Δεκεμβρίου 1977,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού (Α4- 0202/95),

Α. εκτιμώντας ότι η εγκαθίδρυση της μεγάλης εσωτερικής αγοράς δεν συνοδεύεται από αύξηση του βαθμού ολοκλήρωσης της δραστηριότητας των τελωνειακών υπηρεσιών και μεγαλύτερη εναρμόνιση των ελέγχων, ιδιαίτερα όσον αφορά τη μέριμνα για την προάσπιση των οικονομικών συμφερόντων της Κοινότητας σε περιπτώσεις απάτης,

Β. εκτιμώντας ότι εναπόκειται στην Επιτροπή να διατυπώσει τις κατάλληλες προτάσεις για την επίτευξη καλύτερης ολοκλήρωσης των ευρωπαϊκών τελωνειακών υπηρεσιών,

Γ. εκτιμώντας ότι οι διαφορές που χαρακτηρίζουν τις αναγνωρισμένες αρχές, είτε όσον αφορά τους τελωνειακούς υπαλλήλους, είτε τους υπαλλήλους που έχουν αναλάβει σε γενικότερο πλαίσιο τη διερεύνηση των περιπτώσεων απάτης σε βάρος του κοινοτικού προϋπολογισμού, αναχαιτίζουν όσο και την καλή τελωνειακή και διοικητική συνεργασία τόσο στο πλαίσιο της Κοινότητας ή με τα εξωκοινοτικά κράτη,

Δ. εκτιμώντας ότι η Κοινότητα δεν διαθέτει ίδιο σύστημα πληροφορικής που να της επιτρέπει να συλλέγει χωρίς καθυστέρηση τα στοιχεία του εξωτερικού και ενδοκοινοτικού εμπορίου,

Ε. εκτιμώντας τα ισχνά αποτελέσματα που έχουν σημειωθεί στον τομέα της εκ των υστέρων κάλυψης των δασμών που έχουν αποτελέσει αντικείμενο απάτης ή δεν έχουν καταβληθεί και της κάλυψης των αχρεωστήτως καταβληθέντων ποσών,

ΣΤ. εκτιμώντας ότι είναι σημαντικά τα προς κάλυψη υπόλοιπα, εφόσον σημειωθεί ότι η κοινοτική ρύθμιση προβλέπει σε πολλούς τομείς την παροχή εγγυήσεων, αντικείμενο των οποίων είναι ακριβώς η εγγύηση των πιστωτικών πράξεων από τον κοινοτικό προϋπολογισμό,

Ζ. έχοντας υπόψη τις απάτες που έχουν διαπραχθεί υπό το καθεστώς της κοινοτικής διαμετακόμισης και τις ανεπάρκειες των εγγυητικών μηχανισμών,

Η. εκτιμώντας ότι το σύστημα των εσόδων του προϋπολογισμού της Ένωσης, παρά την ονομασία του «σύστημα ιδίων πόρων» δεν εμφανίζεται ως αποκλειστική ιδιοκτησία της Ένωσης και δεν επιτρέπει στους πολίτες της Ένωσης να κατανοούν με σαφήνεια ποιοι είναι οι πόροι που ανήκουν στην Ένωση,

Θ. εκτιμώντας ότι στο σύστημα των εσόδων πρέπει να αντικατοπτρίζονται εντονότερα οι οικονομικές δυνατότητες που υφίστανται στα κράτη μέλη και να καθίσταται δυνατός ο καθορισμός συνολικού χρηματοδοτικού ανωτάτου ορίου,

1. καλεί κατά συνέπεια την Επιτροπή να προτείνει τα κατάλληλα μέτρα για την επίτευξη των ακόλουθων στόχων:

1.1. εναρμόνιση των ελέγχων στα εξωτερικά σύνορα της Ένωσης, μοναδικό μέτρο που μπορεί να αποτρέψει τη μετατόπιση των παράνομων συναλλαγών προς τα σημεία εκείνα όπου οι έλεγχοι είναι λιγότερο συχνοί ή/και λιγότερο αποτελεσματικοί,

1.2. προς το σκοπό αυτό υποβολή των μέτρων εναρμόνισης των ελέγχων αυτών με διπλό στόχο:

- από ποσοτική άποψη, εναρμονίζοντας τα ποσοστά συχνότητας των ελέγχων,

- από ποιοτική άποψη, γενικεύοντας την ανάπτυξη τεχνικών για τον εντοπισμό και την ανάλυση των κινδύνων,

1.3. συντονισμός των επαληθεύσεων εκ μέρους των τελωνειακών υπηρεσιών μετά τον εκτελωνισμό, κυρίως αναλαμβάνοντας την ευθύνη εφαρμογής μιας πραγματικής πολιτικής ελέγχων που θα διεξάγονται εκ των υστέρων στις διεθνικές επιχειρήσεις και θα πραγματοποιούνται με τρόπο παράλληλο,

1.4. διευκόλυνση της δράσης των υπηρεσιών που έχουν επωμισθεί τους ελέγχους αυτούς, προτείνοντας μέτρα για την πρόσβαση, όταν χρειάζεται, των υπηρεσιών αυτών στις πληροφορίες που αφορούν τα έσοδα και τις δαπάνες του κοινοτικού προϋπολογισμού και οι οποίες περιλαμβάνονται στις βάσεις δεδομένων άλλων κρατών μελών,

1.5. υποβολή μέτρων για την επιθεώρηση των ελέγχων και ανάθεση της ευθύνης αυτής στην Επιτροπή,

1.6. ενίσχυση της εταιρικής σχέσης μεταξύ των κρατών μελών. Τα κράτη μέλη πρέπει να παρακινούνται να αποστέλλουν στις τελωνειακές διοικήσεις των άλλων κρατών μελών «αποσπασμένους» τελωνειακούς υπαλλήλους, των οποίων η αποστολή θα έχει τη μορφή αμοιβαίας διοικητικής συνδρομής, μεριμνώντας για τη διευκόλυνση και την εξασφάλιση των δραστηριοτήτων έρευνας και καταστολής της απάτης σε βάρος του κοινοτικού προϋπολογισμού καθώς και της κάλυψης των δασμών και επιδοτήσεων, που έχουν αποτελέσει αντικείμενο απάτης ή έχουν εισπραχθεί αχρεωστήτως σε βάρος της Ένωσης[semigr ]

2. ζητεί από την Επιτροπή να του υποβάλει έκθεση σχετικά με τις διαφορές ως προς τις αρμοδιότητες των τελωνειακών υπαλλήλων και σχετικά με τα μέτρα που πρέπει να ληφθούν για την προσέγγιση των αρμοδιοτήτων αυτών και την εξασφάλιση της πληρέστερης προστασίας των οικονομικών συμφερόντων της Κοινότητας[semigr ]

3. ζητεί από την Επιτροπή όσον αφορά τα συστήματα πληροφορικής που συμβάλλουν στη διαχείριση των ιδίων πόρων:

3.1. να του υποδείξει τη φύση και την έκταση των διαφόρων συστημάτων πληροφορικής που αφορούν τον εκτελωνισμό και εφαρμόζονται στα διάφορα κράτη μέλη και τους όρους που επιτρέπουν σε ένα πρώτο στάδιο την κοινή πρόσβαση στις βάσεις δεδομένων των διαφόρων αυτών συστημάτων,

3.2. να διατυπώσει σε δεύτερη φάση, προτάσεις σχετικά με την ενθάρρυνση των κρατών μελών που δεν διαθέτουν εξελιγμένα συστήματα να εξοπλισθούν σύμφωνα με το παράδειγμα των κρατών μελών που χρησιμοποιούν τα συστήματα με τη μεγαλύτερη απόδοση και να προτείνει τα κατάλληλα μέτρα για την ενσωμάτωση των στοιχείων που συλλέγονται στα κράτη μέλη σε κοινή βάση δεδομένων[semigr ]

4. ζητεί από την Επιτροπή να εξετάσει τη δυνατότητα τροποποίησης του προαναφερθέντος κανονισμού (ΕΟΚ, ΕΥΡΑΤΟΜ) 1552/89 και του κανονισμού 1854/89 του Συμβουλίου της 14ης Ιουνίου 1989 σχετικά με τον υπολογισμό και τους όρους πληρωμής των ποσών των εισαγωγικών ή εξαγωγικών δασμών που προέρχονται από τελωνειακή οφειλή ((ΕΕ C 186 της 30.06.1989, σελ. 1)), με τρόπο ώστε οι εκκαθαρίσεις δασμών, είτε είναι συμπληρωματικές είτε έχουν γίνει από τις τελωνειακές υπηρεσίες και αφορούν με οποιονδήποτε τρόπο άτομο που υπόκειται στη διαδικασία πίστωσης δασμών, να καταλογίζονται απευθείας στο ποσό των δασμών της διαδικασίας εγγυήσεων που έχει καθιερωθεί για το σκοπό αυτό[semigr ]

5. ζητεί από την Επιτροπή όσον αφορά το καθεστώς της κοινοτικής διαμετακόμισης:

5.1. να αναλάβει επειγόντως τη μηχανογράφηση του καθεστώτος της κοινοτικής διαμετακόμισης, συμπεριλαμβανομένης της διαδικασίας σύστασης και διαχείρισης των εγγυήσεων και του ρεαλιστικού καθορισμού των ανωτάτων ορίων εγγυήσεων και την καλεί να ενημερώνει το Κοινοβούλιο σχετικά με την ακριβή κατάσταση της προόδου των εργασιών,

5.2. να λάβει επειγόντως όλα τα απαραίτητα μέτρα για την καλύτερη διασφάλιση των οικονομικών συμφερόντων της Κοινότητας όσον αφορά τα εμπορεύματα που κυκλοφορούν υπό το καθεστώς της κοινοτικής διαμετακόμισης και έχουν σχέση με δασμολογητέες συναλλαγές (σιγαρέττα, προϊόντα της ΚΓΠ) και να λάβει την πρωτοβουλία να επιφέρει τις απαιτούμενες ρυθμιστικές τροποποιήσεις[semigr ]

6. καλεί την Επιτροπή να υποβάλει έως το 1999 προτάσεις για την προσαρμογή του μηχανισμού μείωσης των πληρωμών του ΦΠΑ, δικαίωμα που παρέχεται στο Ηνωμένο Βασίλειο προκειμένου να διορθωθούν εμφανείς δημοσιονομικές ανισότητες.

7. ζητεί από την Επιτροπή να διατυπώσει προτάσεις για την ενίσχυση των αρμοδιοτήτων επαλήθευσης εκ μέρους της Επιτροπής σχετικά με την είσπραξη του ΦΠΑ και την καλεί να υποβάλει τις προτάσεις αυτές στο Συμβούλιο, στο πλαίσιο αναθεώρησης του προαναφερθέντος κανονισμού (ΕΟΚ, ΕΥΡΑΤΟΜ) 1553/89[semigr ]

8. καλεί την Επιτροπή, κατ´ εφαρμογήν του άρθρου 8 της απόφασης (94/728/ΕΚ, ΕΥΡΑΤΟΜ) του Συμβουλίου της 31ης Οκτωβρίου 1994 που αφορά το σύστημα των ιδίων πόρων των Ευρωπαϊκών Κοινοτήτων ((ΕΕ L 293 της 12.11.1994, σελ. 9)) να υποβάλει, κατόπιν διαβουλεύσεων με το Ευρωπαϊκό Κοινοβούλιο, τις απαραίτητες διατάξεις για τη βελτίωση και την εναρμόνιση των βάσεων του ΑΕΠ και να εξασφαλίσει τους σχετικούς ελέγχους[semigr ]

9. αναθέτει στον Πρόεδρό του να διαβιβάσει το παρόν ψήφισμα και την έκθεση της επιτροπής του στο Συμβούλιο και την Επιτροπή καθώς και στις κυβερνήσεις και τα κοινοβούλια των κρατών μελών.